ปีหน้าบลจ.หัวบวมคิดกองรูปแบบใหม่
ผู้บริหาร บลจ.ประสานเสียง ปีหน้าภาวะลงทุนผันผวน
16 ธ.ค. 2554

ผู้บริหาร บลจ.ประสานเสียง ปีหน้าภาวะลงทุนผันผวน
ต้องเค้นกองทุนรูปแบบใหม่เอาใจนักลงทุน “วรวรรณ” ชี้โตได้ไม่ต้องพึ่งธนาคาร
นายวิโรจน์ ตั้งเจริญ รองกรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า ในปี 2555 บลจ.ทุกแห่งจะมีพัฒนาการในการออกกองทุนรูปแบบใหม่ๆ มากยิ่งขึ้น เนื่องจากการลงทุนในปีหน้ามีความผันผวนสูง
นายศุภกร สุนทรกิจ กรรมการผู้จัดการ บลจ.เกียรตินาคิน กล่าวว่า ในปีหน้าจะมีการนำเทคโนโลยีด้านการลงทุนมาใช้มากขึ้น ซึ่งทำให้นักลงทุนจะมีช่องทางการลงทุนเพิ่มขึ้น 
นางวรวรรณ ธาราภูมิ ประธานเจ้าหน้าที่บริหาร บลจ.บัวหลวง ในฐานะนายกสมาคมบริษัทจัดการลงทุน กล่าวว่า แนวโน้มการดำเนินธุรกิจของอุตสาหกรรมกองทุนรวมจะมี 2 แนวทาง คือ เน้นเพิ่มสินทรัพย์ภายใต้การบริหาร (เอยูเอ็ม) และเพิ่มส่วนแบ่งการตลาด ซึ่งกองทุนตราสารหนี้ จะเป็นเครื่องมือที่ทำให้เอยูเอ็มเติบโตเร็วที่สุด
“ขณะที่อีกทิศทางหนึ่ง คือ เน้นการสร้างผลิตภัณฑ์ทางการเงิน โดยไม่เน้นการเติบโตและเพิ่มส่วนแบ่งการตลาด ซึ่งอาจจะเสียประโยชน์ในระยะสั้น แต่ในระยะยาวจะสามารถเติบโตและทำกำไรได้ นอกจากนี้ยังมีช่องทางขายที่นอกเหนือจากสาขาธนาคารพาณิชย์ และทำให้ไม่มีข้อจำกัด ไม่ว่าจะเป็น บลจ.ขนาดใหญ่ ขนาดกลาง หรือขนาดเล็ก” นางวรวรรณ กล่าว 
ทั้งนี้ นางวรวรรณ คาดว่า มูลค่าสินทรัพย์รวมของทั้งอุตสาหกรรมสิ้นปี 2554 จะอยู่ที่ 2 ล้านล้านบาท เติบโตจากปี 2553 เพียงเล็กน้อยเท่านั้น
“มีความเป็นไปได้ว่า ปี 2555 ขนาดธุรกิจของอุตสาหกรรมกองทุนจะลดลง เพราะไม่ได้แข่งขันกันเฉพาะ บลจ.เท่านั้น แต่เป็นการแข่งขันกับธนาคารพาณิชย์ธุรกิจประกันด้วย เนื่องจากเม็ดเงินลงทุนเป็นเงินของทั้งระบบ” นางวรวรรณ กล่าว
นายกสมาคมฯ ยังกล่าวอีกว่า จากการแข่งขันในอุตสาหกรรมกองทุนที่มีอยู่สูง จนทำให้มีการจัดโปรโมชันและใช้บัตรเครดิตชำระค่าซื้อหน่วยลงทุนนั้น ทางสมาคมมีข้อตกลงร่วมกันและส่งเป็นหนังสือถึงสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า จะไม่จูงใจนักลงทุนให้ซื้อกองทุน โดยทำให้ลูกค้าหลงผิด 
“สมาคมไม่ได้ห้ามการแข่งขัน แต่ต้องพูดคุยกันเรื่องขอบเขตที่จะสามารถทำได้ เพื่อไม่ทำให้ลูกค้าหลงผิด ลงทุนโดยไม่ได้ดูกองทุนและเห็นว่าผลตอบแทนจากการลงทุนเป็นแค่ของแถม” นางวรวรรณ กล่าว